Aˬ chawˬ-euˬ myawˬ-ahˇ meh juiˇ maˬ ya juiˇ-a Htiˬ miˇ-aˬ, Aˇmehˇ-euˬ aˬ li aˇ dzehˬ-ehˇ ngoeˇ-eu miˇ neh aˬ da a ma nyiˬ ghaˬ nui ma suˬ saˬ dui dui luꞈ meh. Aˬ jeˬ miˇ neh ngoeˇ-eu qawꞈ maˬ siˬ, mehˇ shuiˇ qawꞈ maˬ shuiˇ tawˆ nya-eu miˇ neh aˬ da aˬ ma nui ma cawˆ laˇ htaˬ-euˬ meh. Qhoeˇ ngeh, mawˇ neˇ kawꞈ dzaˬ-eu lehˇ qhoeˬ sho haw luꞈ-eu qhaˬ laˬ htiˬ mawˇ iˇ khahˇ laꞈ oˆ loꞈ luꞈ-eu meh. Aˇmehˇ-aˬ, aˬ yawꞈ-euˬ aˬ li-ahˇ "Nawˇ ngoeˇ-eu maˬ naˬ leˇ naˇ qhaˬ laˬ ma laˇ-awˇ kawꞈ dzaˬ laˇ meh" lehˇ laˆ guˆ nehˬ-euˬ meh.
Aˬda ehˇ gaˇ ya gaˬ ngeh, aˬ li ghaˬ phaˇ ngoeˇ dzehˬ-awˇ "Ngaˇ qhaˬ laˬ-ahˇ maˬ guˆ. Htiˬ pawꞈ-iˬ maˬ guˆ" lehˇ guˇ guˇ-ehˇ phaˇ ngoeˇ-eu meh. "Nawˇ qhaˬ laˬ-ahˇ maˬ guˆ naˇ, aˬ jeˬ-ahˇ guˆ nya neh" lehˇ aˬ da ghaˬ nui ma phehˇ phehˇ-ehˇ phaˇ guˇ nehˬ naˇ, aˬ li ghaˬ "Ngaˇ htiˬ jeˬ-ahˇ-iˬ maˬ guˆ. (Laˆ)-ahˇ guˆ-eu tehꞈ nya" lehˇ ehˇ qoꞈ nehˬ-euˬ meh. Aˬ da aˬ maꞈ nyaꞈ gheh (Laˆ) aˬ jeˬ-ahˇ ehˇ hta lehˇ zahˬ leˇ htaˬ-euˬ meh. Mawˇ neˇ gheu dzaˬ laˇ-eu lehˇ laˇ htaˬ-euˬ qhaˬ laˬ gheh (Laˆ)-ahˇ zahˬ leˇ htaˬ-awˇ, mawˇ neˇ qhoeˬ-eu lehˇ laˇ htaˬ-euˬ suˇ qhoeˬ nyiˬ ghaˬ qawꞈ (Laˆ) lehˇ ehˇ-eu miˇ neh zahˬ leˇ htaˬ-euˬ meh.
Suˇ qhoeˬ nyiˬ ghaˬ-aˬ, zawˇ guˆ laˇ htaˬ-awˇ htiˬ ghaˬ htiˇ ghaˬ (Laˆ) gaˇ kawˆ naˇ haˬ qawꞈ maˬ siˬ nya-a. Ehˇ qawꞈ, aˬ yawꞈ maꞈ-euˬ miˬ zaˬ deuˬ neh "Mawˇ neˇ htiˬ mawˇ maˬ tsahˇ ni htaˬ ghoꞈ laˇ. Mehˬ boeˬ yaw dahˬ dahˬ-ehˇ gheh-eu mawˇ neˇ tseˇ-awˇ tsahˇ lawˬ" lehˇ ehˇ-euˬ dawˬ deuˬ-ahˇ noeˬ mawˇ laˇ-eu meh. Nyiˬ ghaˬ luꞈ mawˇ neˇ htiˬ mawˇ tsahˇ za ni tsahˇ ma lehˇ ehˇ-awˇ htiˬ mawˇ jiˇ htiˬ mawˇ-euˬ mehˬ boeˬ-ahˇ sawˆ haw-euˬ meh. Aˇ saˬ saˬ laˇ gaˇ jawˇ-eu mawˇ-ahˇ sawˆ keuˆ ngeh mehˬ boeˬ aˇ dzehˬ-ehˇ maˬ choe-ehˇ yaw dahˬ dahˬ lehˇ gheh-eu miˇ neh aˇ caˆ yaw muiˬ-ehˇ paꞈ tawꞈ-awˇ tsahˇ qhoeˬ-euˬ meh.
Qhaˬ laˬ-ahˇ zahˇ tsui ni gheh gaˇ aˇ caˆ paꞈ-awˇ tsahˇ-euˬ miˇ neh, aˬ yawꞈ nyaꞈ-aˬ mawˇ neˇ tsahˇ za-euˬ ma lehˇ noeˬ noeˬ-ehˇ laˬ qhaˬ htiˬ chehˇ chah luꞈ-eu meh. Qhaˬ laˬ qhoeˇ mawˇ gheh suˇ qhoeˬ qhoeˇ nyiˬ ghaˬ-ahˇ (Laˆ) nya lehˇ noeˬ-awˇ guˆ guˆ-ehˇ chah luꞈ-eu meh. Mehˬ hu phaw htiˬ ghaˬ tsahˇ naˇ mehˬ nah phaw neh htiˬ ghaˬ hteh lehˇ uˬ ciꞈ miˇ lah-ehˇ chah-euˬ meh. Uˬ bya bya moˬ bya shehˬ shehˬ laˇ naˇ, mehˬ nah phaw chaw hteh luꞈ-eu ghaˬ, mawˇ neˇ-ahˇ maˬ duˇ nga lehˇ haw siˬ-euˬ meh. Ehˇ qawꞈ aˬ jeˬ nga lehˇ maˬ mawˇ shawˇ laˇ-eu miˇ neh (Laˆ) jeˬ nga lehˇ noeˬ-awˇ maˬ phaˇ iˇ tcaꞈ ni jawˇ yaꞈ-euˬ meh.
Uˬ bya bya laˇ ngeh, mehˬ hu phaw tsahˇ luꞈ-eu ghaˬ uˬ ciꞈ miˇ lah-ehˇ chah luꞈ-eu miˇ neh ghaˬ doeˇ doeˇ laˇ-awˇ ghaˬ naˬ htiˬ qhehˬ naˬ-eu ghaˇ duˬ aˇ bawˇ dawˬ phehˬ-ahˇ tsahˇ-awˇ le-euˬ meh. Aˬ yawꞈ tsahˇ-awˇ chah luꞈ-eu-aˬ mawˇ neˇ maˬ ngeuˇ-ehˇ qhaˬ laˬ pyeuꞈ luꞈ gaˇ ya mawˇ-awˇ tsawˬ guˆ-iˇ-euˬ meh. Qhaˬ laˬ-euˬ mehˬ boeˬ qawꞈ uˬ ciꞈ miˇ lah-ehˇ aˇ caˆ paꞈ tawꞈ-awˇ bi gheu-euˬ miˇ neh shiˬ lehꞈ gaˇ ya mawˇ ngeh, aˬ yawꞈ-euˬ chawˬ-ahˇ kawˆ sehꞈ dzaˬ-euˬ nga lehˇ noeˬ leˇ-euˬ meh.
Suˇ qhoeˬ qhoeˇ ghaˬ aˇ dzehˬ-ehˇ guˆ dzeuˇ-awˇ tsahˇ laꞈ-euˬ qhaˬ laˬ-ahˇ siˬ guˬ maˇ sheuˇ aˇ bawˇ-ahˇ yaw muiˬ-ehˇ paꞈ tawꞈ-awˇ aˇ bawˇ uˬ du cehˆ daˆ leꞈ-euˬ meh. Suˇ qhoeˬ ghaˬ aˇ bawˆ uˬ du daˆ-awˇ "Jeˬ zaˬ deuˬ-oˇ, naw maꞈ-ahˇ kawꞈ dzaˬ laˇ-eu qhaˬ laˬ-ahˇ aˇ bawˇ uˬ moˆ paꞈ tawꞈ htaˬ-euˬ ma. Yaw khawˇ-ehˇ oe-awˇ diˬ sehꞈ le-awˬ" lehˇ guˇ-euˬ meh. Htiˬ qhehˬ gheh naˇ, jeˬ zaˬ deuˬ dawˬ tawˆ luꞈ laˇ uiˬ jiˇ-awˇ, aˬ yawꞈ maꞈ htiˬ mawˇ htiˇ mawˇ "Qhoeˇ ba aˇ bawˇ uˬ du daˆ leˇ htaˬ-euˬ qhoeˇ aˬ jeˬ nga. Qhaˬ laˬ laˬ ma heu mawˇ-ahˇ aˬ yawꞈ aˬ joˆ-ehˇ nyehꞈ mi nya-euˬ nga" lehˇ naˇ haˬ naˇ haˬ-ehˇ zahˬ leˇ htaˬ-euˬ meh.
Qhoeˇ ngeh, jeˬ zaˬ deuˬ laꞈ qhoeˇ neh qhaˬ hmˇ mawˇ-aˬ, suˇ qhoeˬ qhoeˇ ghaˬ-ahˇ haw-eu ghaˇ duˬ aˇ bawˇ uˬ du daˆ leˇ-awˇ suˇ qhoeˬ shaꞈ luꞈ-eu mi chehˇ-ahˇ dawˬ miˬ nya lehˇ noeˬ-awˇ gheu gheh-euˬ meh. Suˇ qhoeˬ jiˇ guˆ guˆ-ehˇ mi chehˇ-ahˇ gheu qoꞈ gheh gaˇ qhaˬ hmˇ-euˬ aˬ laꞈ-ahˇ mi chehˇ gheu khaˬ-euˬ meh. Qhaˬ hmˇ-aˬ, naˇ-eu miˇ neh "Oˇ oˇ ....." lehˇ guˇ guˇ-ehˇ aˇ bawˇ-ahˇ neh yaw khawˇ-ehˇ cehˆ kha gheh-euˬ meh.
Qhaˬ hmˇ guˇ-eu miˇ neh, suˇ qhoeˬ ghaˬ phaˇ guˆ dzehˬ laˇ-awˇ aˬ khuiˇ aˬ laꞈ qawꞈ yaw dzuˬ dzuˬ laˇ-euˬ miˇ neh aˇ bawˇ-ahˇ maˬ phaˇ nyehꞈ htehˬ ziꞈ nya-ehˇ ga kha leꞈ-euˬ meh. Suˇ qhoeˬ-aˬ, aˇ bawˇ uˬ du neh "Bah..." lehˇ ga kha gheh-awˇ qhaˬ laˬ-euˬ gaˇ dzeˇ nyiˬ paˆ-ehˇ ga htaˬ-iˇ-awˇ ga sehꞈ shaw-euˬ meh. Qhaˬ laˬ gheh (Laˆ) oe-awˇ aˬ yawꞈ-ahˇ dzaˬ laˇ-euˬ phaˬ lehˇ noeˬ-eu miˇ neh dehꞈ le shiˇ le-ehˇ gheu-awˇ aˇ caˆ behˇ tcehˆ-awˇ cehˆ byoˆ-euˬ meh.
Qhaˬ hmˇ-aˬ, suˇ qhoeˬ-euˬ mi chehˇ neh bi gheu khaˬ-euˬ miˇ neh iˬ nah keuˆ ni aˬ laꞈ-ahˇ maˇ byawꞈ baw-eu meh. Qhaˬ laˬ-aˬ, siˬ guˬ maˇ sheuˇ aˇ bawˇ-ahˇ paꞈ tawꞈ htaˬ-euˬ aˇ caˆ behˇ tcehˆ-eu lehˇ behˇ-euˬ miˇ neh, iˬ nah keuˆ ni siˬ guˬ maˇ sheuˇ aˇ bawˇ-aˬ ui cuiˆ yaw ghahˬ ghahˬ lehˇ gheh-awˇ dawˇ choe ni gheh-eu siˬ guˬ maˇ sheuˇ aˇ bawˇ maˬ jaˆ-a. Aˬ chawˬ-euˬ myawˬ-ahˇ meh juiˇ juiˇ-euˬ suˇ qhoeˬ-aˬ, aˬ yawꞈ-eu nymˇ sawˇ jiˇ zaˬ deuˬ nehˬ-ehˇ maˬ phaˇ ya dzoeˇ ni shiˇ-eu jeˬ keuˆ le-euˬ meh.